Συντεταγμένες: 51°24′N 18°0′E﻿ / ﻿51.400°N 18.000°E﻿ / 51.400; 18.000

Το **Οστσέσουφ** (πολωνικά: Ostrzeszów, γερμανικά: Schildberg, 1943-45: Schildberg im Wartheland‎) είναι πόλη και η έδρα του Πόβιατ Οστσέσουφ, στο Βοεβοδάτο Μείζονος Πολωνίας της κεντρικής Πολωνίας. Η πόλη βρίσκεται περίπου 80 χιλιόμετρα από το Βρότσουαφ, 170 χιλιόμετρα από το Κατοβίτσε και 160 χιλιόμετρα από το Πόζναν. Ο πληθυσμός του είναι 13.964 κάτοικοι (2020).

Τα αξιοθέατα της πόλης περιλαμβάνουν τα γύρω δάση, μια ελκυστική πλατεία της πόλης και το Μουσείο Νορβηγών Αιχμαλώτων Πολέμου.

Ένας από τους επίτιμους πολίτες του Οστσέσουφ είναι ο Κσίστοφ Βιελίτσκι, ο οποίος ανέβηκε στην κορυφή όλων των βουνών του κόσμου με ύψος πάνω από 8.000 μέτρα.

Ιστορία
-------

Ο οικισμός του Οστσέσουφ προηγείται της έλευσης του Χριστιανισμού στην Πολωνία το 966. Στην αρχαιότητα, ο Δρόμος του Κεχριμπαριού διέσχιζε την περιοχή. Το Οστσέσουφ απέκτησε προνόμια πόλης κάποια στιγμή μεταξύ 1261 και 1283, όταν εμφανίζεται για πρώτη φορά στα ιστορικά αρχεία. Τον 14ο αιώνα, ο Πολωνός βασιλιάς Καζίμιρ Γ΄ ο Μέγας έχτισε ένα κάστρο, αμυντικά τείχη και τη γοτθική Εκκλησία της Κοίμησης της Θεοτόκου. Το οικόσημο της πόλης πιθανότατα παραχωρήθηκε από τον διάδοχο του Καζίμιρ, Λουδοβίκο Α΄ της Ουγγαρίας. Περιέχει το κεφάλι του εστεμμένου λευκού αετού από το εθνόσημο της Πολωνίας. Το Οστσέσουφ ήταν μια πολωνική βασιλική πόλη και έδρα πόβιατ στο Βοεβοδάτο Σιέραντς (1339-1793) στην Επαρχία Μείζονος Πολωνίας του Πολωνικού Στέμματος. Κατά τον 16ο έως τον 18ο αιώνα, ήταν η έδρα των περιφερειακών δικαστηρίων. Το Οστσέσουφ ευημερούσε στην πρώιμη σύγχρονη εποχή, ιδρύθηκαν πολλαπλές συντεχνίες βιοτεχνίας και το εμπόριο άκμασε μέχρι που οι Σουηδοί κατέστρεψαν το κάστρο και την πόλη το 1656 κατά τη διάρκεια της σουηδικής εισβολής στην Πολωνία (*Κατακλυσμός*). Ως αποτέλεσμα, η πόλη παρήκαμσε.

 Παλιά φωτογραφία της Πλατείας Αγοράς στο Οστσέσουφ
Το Οστσέσουφ προσαρτήθηκε από το Βασίλειο της Πρωσίας κατά το δεύτερο διαμελισμό της Πολωνίας το 1793. Το 1807 ανακτήθηκε από Πολωνούς και συμπεριλήφθηκε στο βραχύβιο Δουκάτο της Βαρσοβίας, το 1815 επαναπροσαρτήθηκε από την Πρωσία και από το 1871 έως το 1918 ήταν μέρος της Γερμανικής Αυτοκρατορίας, ωστόσο, στις αρχές του 20ου αιώνα, ο πληθυσμός του ήταν ακόμη κατά κύριο λόγο Πολωνοί. Κάτω από την πρωσική και γερμανική κυριαρχία, ο αετός στο οικόσημο άλλαξε σε μαύρο αετό από το εθνόσημο της Πρωσίας. Το 1914, μια πολωνική ομάδα προσκόπων εγκαταστάθηκε στην πόλη. Μετά τον Α΄Παγκόσμιο Πόλεμο, το Νοέμβριο του 1918, η Πολωνία ανέκτησε την ανεξαρτησία και ξέσπασε η Εξέγερση της Μείζονος Πολωνίας (1918-1919), στόχος της οποίας ήταν η επανένταξη της πόλης και της περιοχής με το αναγεννημένο πολωνικό κράτος. Οι ντόπιοι Πολωνοί έκαναν μυστικές προετοιμασίες για την εξέγερση το Νοέμβριο και τον Δεκέμβριο του 1918. Οι Πολωνοί αντάρτες απελευθέρωσαν την πόλη την 1η Ιανουαρίου 1919 και μια τοπική μονάδα ανταρτών βγήκε έξω από την πόλη στις 7 Ιανουαρίου για να πολεμήσει σε άλλες περιοχές. Στην Πολωνία του μεσοπολέμου, το ιστορικό πολωνικό οικόσημο της πόλης αποκαταστάθηκε.

Κατά τη διάρκεια της γερμανικής εισβολής στην Πολωνία, που ξεκίνησε το Β΄ Παγκόσμιο Πόλεμο, το *Einsatzgruppe III* εισήλθε στην πόλη στις 6-7 Σεπτεμβρίου 1939, για να διαπράξει διάφορα εγκλήματα κατά των Πολωνών. Κατά τη διάρκεια της επακόλουθης γερμανικής κατοχής προσαρτήθηκε απευθείας στη Ναζιστική Γερμανία και διοικούνταν στη νεοσύστατη επαρχία Ράιχσγκαου Βάρτελαντ. Οι περισσότεροι από τους Πολωνούς κατοίκους εκδιώχθηκαν. Η Γερμανία λειτούργησε το στρατόπεδο αιχμαλώτων πολέμου Stalag XXI-A σε διάφορα κτίρια σε όλη την πόλη από τον Σεπτέμβριο του 1939. Αρχικά, 12.000 Πολωνοί αιχμάλωτοι πολέμου και πολίτες φυλακίστηκαν στο στρατόπεδο. Επίσης, Φραγκισκανοί από το Νιεποκαλάνουφ κρατήθηκαν εκεί, συμπεριλαμβανομένου του Μαξιμίλιαν Κόλμπε, ο οποίος σκοτώθηκε αργότερα στο στρατόπεδο συγκέντρωσης του Άουσβιτς και τώρα θεωρείται άγιος της Καθολικής Εκκλησίας. Από το 1940 στο στρατόπεδο κρατούνταν Πολωνοί, Γάλλοι και Άγγλοι αιχμάλωτοι και το 1942 επίσης Γιουγκοσλάβοι. Το 1943, το στρατόπεδο μετατράπηκε σε Oflag XXI-C για 1.130 Νορβηγούς αξιωματικούς, αλλά και για Ολλανδούς, Ιταλούς, Σέρβους και Σοβιετικούς αιχμαλώτους. Οι Γερμανοί λειτούργησαν επίσης ναζιστική φυλακή στην πόλη από το 1942 έως το 1944. Λίγο πριν υποχωρήσουν, στις 20 Ιανουαρίου 1945, οι Γερμανοί πραγματοποίησαν σφαγή 14 Πολωνών στην πόλη και την επόμενη μέρα οι σοβιετικές δυνάμεις κατέλαβαν την πόλη, η οποία στη συνέχεια αποκαταστάθηκε στην Πολωνία.

Αθλητισμός
----------

Η τοπική ποδοσφαιρική ομάδα είναι η Βικτόρια Οστσέσουφ. Αγωνίζεται στα κατώτερα πρωταθλήματα.

Κουζίνα
-------

Τα επίσημα προστατευόμενα παραδοσιακά τρόφιμα που προέρχονται από το Οστσέσουφ (όπως ορίζονται από το Υπουργείο Γεωργίας και Αγροτικής Ανάπτυξης της Πολωνίας) είναι:

* *kiełbasa wiejska ostrzeszowska* (προφέρεται: [κιεουμπάσα βιέισκα οστσεσόφσκα]), ένα τοπικό είδος λουκάνικου κιελμπάσα, που παρασκευάζεται με παραδοσιακές μη βιομηχανικές μεθόδους, καπνιστό με ξύλο οξιάς.
* Χοιρινό μπούτι Οστσέσουφ (*udziec wieprzowy ostrzeszowski*), ένα τοπικά δημοφιλές ψητό μπούτι, που παρασκευάζεται με παραδοσιακές μη βιομηχανικές μεθόδους, βασικό πασχαλινό πιάτο στην πόλη και τα περίχωρά της.
* *wędzonka ostrzeszowska* (προφέρεται: [Βεντζόνκα οστσεσόφσκα]), είδος πολωνικού καπνιστού χοιρινού κρέατος, που παρασκευάζεται με παραδοσιακές μη βιομηχανικές μεθόδους, επίσης δημοφιλές παραδοσιακό χριστουγεννιάτικο και πασχαλινό πιάτο στην πόλη.
* Χήνα του Οστσέσουφ με βρώμη (*gęś owsiana ostrzeszowska*), τοπικό είδος ψητής χήνας, παραδοσιακό πιάτο του Οστσέσουφ και της περιοχής της Μείζονος Πολωνίας.

Εικόνες
-------

* Γοτθική Εκκλησία της Κοιμήσεως της ΘεοτόκουΓοτθική Εκκλησία της Κοιμήσεως της Θεοτόκου
* Μεσαιωνικός πύργος του κάστρου τη νύχταΜεσαιωνικός πύργος του κάστρου τη νύχτα
* Μπαρόκ Μοναστήρι της Ιεράς Οικογένειας της ΝαζαρέτΜπαρόκ Μοναστήρι της Ιεράς Οικογένειας της Ναζαρέτ
* Μνημείο για τους Πολωνούς αντάρτες της Εξέγερσης της Μείζονος Πολωνίας (1918-1919)Μνημείο για τους Πολωνούς αντάρτες της Εξέγερσης της Μείζονος Πολωνίας (1918-1919)
* Μνημείο για τους ντόπιους Πολωνούς προσκόπους που έπεσαν στην Εξέγερση της Μείζονος Πολωνίας και στο Β΄ Παγκόσμιο ΠόλεμοΜνημείο για τους ντόπιους Πολωνούς προσκόπους που έπεσαν στην Εξέγερση της Μείζονος Πολωνίας και στο Β΄ Παγκόσμιο Πόλεμο

Παραπομπές
----------

1. ↑  bdl.stat.gov.pl/api/v1/data/localities/by-unit/023015718074-0937250?var-id=1639616&format=jsonapi. Ανακτήθηκε στις 6  Οκτωβρίου 2022.
2. ↑  «Największe miasta w Polsce pod względem liczby ludności» [Οι μεγαλύτερες πόλεις της Πολωνίας από άποψη πληθυσμού]. *polskawliczbach.pl* (στα Πολωνικά).
3. 1 2 3  «Udziec wieprzowy ostrzeszowski». *Ministerstwo Rolnictwa i Rozwoju Wsi - Portal Gov.pl* (στα Πολωνικά). Ανακτήθηκε στις 3 Ιουνίου 2021.
4. 1 2 3 4 5 6 7 8 9  «Historia miasta». *Urząd Miasta i Gminy Ostrzeszów* (στα Πολωνικά). Ανακτήθηκε στις 6 Φεβρουαρίου 2021.
5. 1 2 3  «Ostrzeszów (miasto powiatowe)». *Instytut Pamięci Narodowej* (στα Πολωνικά). Ανακτήθηκε στις 6 Φεβρουαρίου 2021.
6. ↑  «1 stycznia 1919». *Ινστιτούτο Εθνικής Μνήμης* (στα Πολωνικά). Ανακτήθηκε στις 6 Φεβρουαρίου 2021.
7. ↑  Βαρντζίνσκα, Μάρια (2009). *Był rok 1939. Operacja niemieckiej policji bezpieczeństwa w Polsce. Intelligenzaktion* (στα Πολωνικά). Βαρσοβία: Ινστιτούτο Εθνικής Μνήμης. σελ. 56.
8. ↑  Βαρντζίνσκα, σελ. 186
9. 1 2 3 4 5  Anna Ziółkowska. «Ostrzeszów – obóz jeniecki». *Miejsca pamięci* (στα Πολωνικά). Ανακτήθηκε στις 6 Φεβρουαρίου 2021.
10. ↑  «NS-Gefängnis Schildberg». *Bundesarchiv.de* (στα Γερμανικά). Ανακτήθηκε στις 6 Φεβρουαρίου 2021.
11. ↑  «Kiełbasa wiejska ostrzeszowska». *Ministerstwo Rolnictwa i Rozwoju Wsi - Portal Gov.pl* (στα Πολωνικά). Ανακτήθηκε στις 3 Ιουνίου 2021.
12. ↑  «Wędzonka ostrzeszowska». *Ministerstwo Rolnictwa i Rozwoju Wsi - Portal Gov.pl* (στα Πολωνικά). Ανακτήθηκε στις 3 Ιουνίου 2021.
13. ↑  «Gęś owsiana ostrzeszowska». *Ministerstwo Rolnictwa i Rozwoju Wsi - Portal Gov.pl* (στα Πολωνικά). Ανακτήθηκε στις 3 Ιουνίου 2021.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Οστσέσουφ** |

* Επίσημος ιστότοπος της πόλης
* Στρατόπεδο Νορβηγών αιχμαλώτων πολέμου

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 138720149
* LCCN: no2003107453
* GND: 4363227-0
* NKC: ge914589

 |

 |